google/wiki40b huggingface dataset:
Alfred og Emma

Teksten

1.Der stevner mot hinannen en veldig hær mot hør,

Gud hjelpe hver en stakkar som krigen kommer nær.

De speider mot hinannen som dyret etter rov

men verre er nok krigen enn villest dyr i skov.
2.Thi gruelig det er når kanonen gjør sitt verk

da føler den seg svak som før seg trodde sterk,

når bajonetten blinker det gjelder å gå på

og alle tapre hjerter for fedrelandet slå.
3.Så mangen moder gråter, så mangt et kinn blir blek

så mangt et sukk fra hjertet høyt opp mot himmelen steg,

så mang en yndig pike har mistet der sin venn

som for sitt land og henne er gått i krigen hen.
4.Således gikk det også dem som det besynges her

en yngling satt i lunden alt med sin hjertenskjær.

Hun ropte: Kjære Alfred du går i krigen hen

visst aldri mer din Emma du skue får igjen.
5.Jeg går i kamp at stride for Frankrike og for dig

og vel kan det vel hende du gjenser meg som lik,

og akk hans mørke spådom den ble kun altfor sann

thi den som går i krigen han står på gravens rand.
6.Et kyss hun fikk til avskjed med gråt de skiltes ad

og snart sto Alfred først i de kjempendes rad,

Mac Mahon var hans tapre sjef, ved Worth han modig stred

ved generalens side i første geledd.
7.De prøyssiske kuler hvinte hans kamerater falt,

men alltid så man Alfred hvor aller verst det gjaldt

med kraftig arm han verget den post han var betrodd

og fienden i mengder lå segnet for hans fot.
8.Kapteinen han ropte: Gå på nå mine børn

se over Eder svever den stolte franske ørn,

da Alfred stormet frem i den blodige dyst

så ser han sin kaptein med en prøysser bryst ved bryst.
9.Da Alfred så sin sjef i nød i stridens verste larm

han iler til hans forsvar med hevet sverd i arm,

vel reddet han kapteinen men Alfred akk med ett

han synker gjennomboret av en prøyssisk bajonett.
10.De franske måtte vike men så kom aftens fred

og månen så vemodig alt på de falne ser,

men på den mørke slagmark en pike monne gå

med gull lokket hår og med øyne blå.
11.Av elskov var hun draget fra sitt stille hjem der hen

akk det var Alfreds Emma som søkte nå sin venn,

hun søkte blant de falne betraktet hver og en

om ei hun kunne finne sin egen hjertenskjær.
12.Da plutselig hun stanset, thi se ved hennes fot

der lå en såret yngling og svømmet i sitt blod.

Det var den arme Alfred hun styrter i hans favn

og ropte helt fortvilet sin elskedes navn.
13.Men akk det var for silde den elskedes røst var matt

han stammet kun: Min Emma og tusende godnatt.

Gud hell og lykke følge deg min elskede unge viv

for deg og fedrelandet jeg ofret har mit unge liv.
14.Så talte den tapre og dro sitt siste sukk

hun kysset han på pannen i døden så smukk.

O Alfred da hun ropte, du var meg livets lys

da gripes hennes hjerte av et underlig gys.
15.Hun stirret vilt forferdet på den falne mann

da ble det sort for øyet hun mistet sin forstand.

Nå vanker hun med gråt omkring og roper på hans navn

hun tenker kun på hvilen i hans favn.
16.Hvem er mest å beklage den falne eller den

som går omkring og sørger forgjeves for sin venn.

Thi Emma er vanvittig hun finner ingen ro

før hun med Alfred hviler i gravens mørke bo.
Hohenzollern (slott)

Hohenzollern (tysk: Burg Hohenzollern) er et slott som ligger omtrent 50 kilometer sør for Stuttgart i Tyskland. Slottet regnes for å være hjemstedet til fyrstehuset Hohenzollern, som kom til makten i middelalderen og regjerte i Preussen og Brandenburg fram til slutten av første verdenskrig.
Slottet er plassert på toppen av Berg Hohenzollern, 855 moh. ved Hechingen i Schwäbische Alb. Slottet ble bygget i begynnelsen av det 11. århundre, men ble ødelagt i 1423 etter en 10 måneders beleiring av de frie rikssteder i Schwaben. Et nytt slott ble oppført fra 1454 til 1461 og fungerte som tilfluktssted for Hohenzollernslekten under blant annet trettiårskrigen. Et tredje slott ble oppført fra 1846 til 1867 av Fredrik Vilhelm IV av Preussen i engelsk nygotisk stil med inspirasjon fra slottene i Loire. Familien bodde på slottet fram til 1945.
Hissfjorden

Hissfjorden er en del av Hardangerfjorden nord for Varaldsøy og 19 kilometer inn til Jondal. Fjorden begynner i Kvinnherad kommune og følger så kommunegrensen mellom Jondal og Kvam. Fjorden har to innløp, et på hver side av Varaldsøy. På nordsiden av Varaldsøy ligger Bondesund som går vest til Øynefjorden. Det andre innløpet ligger mellom Varakjelen på Varaldsøy og Hammeren på fastlandssiden i Jondal i øst. På østsiden av Varaldsøy ligger Sildafjorden.
Rett nord for Varaldsøy ligger Omastranda på nordsiden av fjorden og innenfor der igjen ligger Strandebarm. Innstranda ligger på østsiden av Strandebarmbukta. Der smalner fjorden inn til et sund med en bredde på cirka 1,5 kilometer. I den andre enden av det 5 kilometer lange sundet ligger selve tettstedet Jondal på østsiden og fra der begynner Ytre Samlafjorden.
Muslimsk studentsamfunn

Muslimsk studentsamfunn (MSS) er en norsk studentorganisasjon for muslimske studenter etablert 20. mars 1995. Studentsamfunnet er partipolitisk nøytralt, uavhengig av andre organisasjoner og åpent for alle muslimske studenter uavhengig av kjønn eller etnisk tilhørighet. MSS er medlem i paraplyorganisasjonen Islamsk Råd Norge.

Historie

Muslimsk studentsamfunn ble grunnlagt den 20. mars 1995 av en gruppe muslimske studenter ved Universitetet i Oslo med Saleem Raza Ahmed og Usman Abdi Dahir som initiativtakere. På det første møtet kom det elleve studenter og på det andre kom det 16. Gruppen begynte med å arrangere temakvelder om dagsaktuelle temaer og studiesirkler.
Høsten 1996 startet foreningen tidsskriftet Tankevekkende som ble gitt ut to ganger i året. Våren 2004 ble det relansert med det nye navnet Salam og en mer profesjonell utforming samtidig som utgivelsesfrekvensen ble beholdt.
Siden oppstarten i 1995 har foreningen også fått medlemmer ved andre institusjoner for høyere utdanning i Oslo og andre deler av landet og høsten 2009 ble et lokallag etablert i Bergen.

Aktiviteter

Siden oppstarten har hovedformålet med Muslimsk studentsamfunn vært å skape et forum for muslimske studenter for å diskutere og lære mer om islam. Dette har blitt søkt spesielt gjennom studiesirkler og temakvelder, etterhvert også med inviterte foredragsholdere.
Etterhvert har foreningen også i økende grad jobbet med utadrettet informasjons- og dialogarbeid. Siden terrorangrepet 11. september 2001 har foreningen opplevd i økende grad å bli kontaktet av media og andre ikke-muslimer som ønsker å lære mer om islam i Norge. I 2001 arrangerte de et dialogseminar sammen med Norges kristelige studentforbund og de to foreningene har siden holdt kontakt. I 2004 ble det arrangert en felles pilegrimstur til Palestina.

Styret

Styret i MSS velges for ett år om gangen og består av 9 medlemmer. Leder, nestleder, sekretær, økonomiansvarlig, dialogsansvarlig og 4 øvrige styremedlemmer.
Per juni 2012 ledes studentsamfunnet av Sumayya Javed.
Magas

Magas (russisk: Мага́с) er hovedstaden i Republikken Ingusjetia i Russland. Den ligger rundt 1500 km sørøst for Moskva. Innbyggertallet var 2 505 ved folketellingen i 2010 (folketelling 2002: 275 innb.), og Magas er med det den minste hovedstaden i et av Russlands føderasjonssubjekter.
Byen ble grunnlagt i 1995, og erstattet Nazran som hovedstad i republikken i 2002, men ennå i 2005 hadde den ikke mer enn 301 innbyggere.
Republikken Ingusjetia ble et separat føderasjonssubjekt i Russland i 1992, etter å ha blitt skilt ut fra den tidligere sovjetrepublikken Tsjetsjenia-Ingusjetia. Nazran, den største av de tre byene i den nye republikken, ble gjort til midlertidig hovedstad, men egnet seg dårlig til formålet.
I 1995 grunnla derfor president Ruslan Ausjev den nye byen Magas bare noen få kilometer sør for Nazran, og oppkalte den etter middelalderbyen Maghas. Den nye byen var ment å tjene kun administrative formål. Presidentpalasset og regjeringsbygningen ble bygget i en rik orientalsk stil, og et forretningsdistrikt er under bygging. Byen er beregnet å huse rundt 30 000 innbyggere i fremtiden.
Viltforvaltning

Viltforvaltning er menneskets målretta innsats for å bevare, øke, høste eller begrense viltbestander. I de fleste tilfeller utøves den av kommunal eller fylkeskommunal myndighet gjennom viltnemnd eller ved delegert vedtak. I noen tilfeller ligger myndigheten hos Direktoratet for naturforvaltning,
Coccinella trifasciata

Utseende

Coccinella trifasciata har røde dekkvingene med tre markante litt «tverrstilt» svarte flekker. Disse flekkene har hver en smal gul ring. Brystskjoldet er svart med noe hvitt i hvert framhjørne. Beina er mørke, nær svarte.
Johannes Johansen

Biografi

Johansen var blant annet prest på Thurø. Han ble domprost i Helsingør i 1975 og biskop over Helsingør stift i 1980. Han gikk av med pensjon i 1995.
Hans Peter Hansen

Nøtteknekker for Wergeland

Hansen kom som ung mann i 1845 til Christiania med en dansk skuespillertrupp. Henrik Wergeland, som lå på dødsleiet og skrev på sine livserindringer, Hassel-Nødder, med og uden Kjerne, dog til Tidsfordriv, plukkede af min henvisnede Livs-Busk, fikk høre om ham og overtalte ham til å bli værende i byen for å skjære bildene for boka når den ble ferdig. Wergeland laget selv skisser og utkast til illustrasjonene, men det var Adolph Tidemand og Johannes Flintoe som utførte de fleste av illustrasjonene etter dikterens anvisninger.
Dermed nedsatte Hansen seg som xylograf i Norge og arbeidet samtidig for Skilling-Magazin. Hansen opptok en elev, Haakon Adelsten Lunde, og kom til å være den som innførte den første nordmann i xylografikunsten. Det var imidlertid ikke noen lønnsom affære å arbeide som xylograf i Norge på den tid. Innen Hansen forlot landet var han også blitt truet med gjeldsarrest.

Kanne & Hansen XA, Leipzig

I 1859 reiste Hans Peter Hansen til Dresden for å lære mer om xylografering hos Gabler. Senere fikk han arbeide for Edvard Kretzschmar i Leipzig, hvor han også anskaffet seg et eget verksted sammen med en slektning, Philip Kanne. Hansen vant seg nå et rykte som dyktig portrettxylograf i den gamle manér, og firmaet Kanne & Hansen leverte i årene omkring 1860 en mengde tresnitt for Illustreret Nyhedsblad.
I forbindelse med krigsutbruddet i 1864 ønsket ikke Hansen lenger å oppholde seg i Tyskland. Firmaet Kanne & Hansen ble oppløst, og nå etablerte han seg i København med verksted i St. Knuds vej 19. Hansen var i besittelse av en sikker teknikk, men sønnen, Hans Hansen jun. ble av enkelte ansett som en bedre xylograf enn sin far. Flere av sønnens tonete tresnitt har betydelig malerisk virkning.

I arbeid for Frederik Hegel og Gyldendal

Hans Peter Hansen arbeidet mye for Frederik Hegel og danske Gyldendal, men de norske kunstmalerne som hjalp Peter Christen Asbjørnsen (1812–1885) med illustrasjoner til Norske Folke- og Huldre-Eventyr i Udvalg (1879), var slett ikke fornøyd med Hansens arbeider og ba om å slippe å få tegningene sine maltraktert av ham. Hegel og Asbjørnsen bøyde seg for ønsket, men på det tidspunkt hadde far og sønn Hansen allerede skåret og fått betalt for en mengde xylografistokker, og disse kom også med i verket.
Hansen skar også illustrasjoner til Jubeludgave af Ludvig Holberg, et praktverk i tre store foliobind.
Birgitte Cathrine Boye

Bakgrunn

Birgitte Cathrine ble født som eldste barn av kgl. Jagtbetjent Jens Johannissen og konen Dorthe Henriksdatter. 13 år gammel ble Birgitte Cathrine Johansen forlovet med skovridder Herman Herz, som hun ble giftet med i 1763. I løpet av fem år fikk hun fire barn, men samtidig studerte hun på egen hånd tysk, fransk og engelsk, slik at hun kunne lese litteratur på disse språkene.
Mindrolling

Mindrolling (tibetansk: སྨིན་གྲོལ་གླིང་དགོན་པ) er et av seks primære klostre som tilhører skolen Nyingma i tibetansk buddhisme. Klosteret ble grunnlagt i 1676 og befinner seg i dagens fylke Baiyu, i det autonome prefekturet Zhanang i provinsen Shannan i Tibet.
Peter Smedvig

Tidlig liv

Peter Thomas Smedvig ble født i august 1946. Han fikk en bachelorgrad fra Newcastle University i 1970, og en MBA fra Wharton School of Finance and Commerce, University of Pennsylvania i 1972.

Karriere

I 1996 ble han medgrunnlegger av Smedvig Capital med Johnny Hewett. Da faren Torolf Smedvig døde i 1977, overtok Peter T. Smedvik som leder for Smedvig ASA, og i 1988 kjøpe han opp et annet stort offshoreselskap, Dyvi Drilling. Smedvig ASA ble børsnotert i 1990. I 2005-06 kjøpte Seadrill (John Fredriksen og makker Tor Olav Trøim) stavangerbedriften Smedvig Offshore (Smedvig ASA) for åtte milliarder kroner. Nesten alle investeringer han har foretatt, slik som i fisk, skip, flytende borerigger, oljeleting og hermetikkfabrikker, er forbundet med sjøen. Men han har med firmaet også investert i gruvedrift, energi, navigasjon og utvikling av datasenter.
Smedvig var per 2017 nummer 12 på Kapitals rikingliste med en antatt formue på ni milliarder kroner. Formuen er plassert i eiendom i Norge og utlandet, samt ulike fond. Smedvig er også såkorninvestor i ulike næringer gjennom selskapet Smedvig Capital Limited, hvor blant annet datalagringsselskapet Green Mountain Data Centre AS er plassert. Med Green Mountain Data Centre AS bygget han et datalager på Rjukan, som hadde en investeringsramme på 600 millioner kroner.
Hegemus

Utseende

Middelsstore til store (30-50 millimeter), svært kraftige gullbasser. Kroppsformen er påfallende bred. På farge er de svarte, uten metallglans, med noen lyse striper på pronotum og oftest også med lyse tegninger på dekkvingene. Hannen har et kort horn midt i pannen og en pigg på hver side av dette. Pronotum er mye bredere enn langt, nærmest firkantet men med avrundede forhjørner, dekkvingene mye bredere enn pronotum.

Levevis

Larvene utvikler seg i muld som samler seg i råtnende trestammer. De voksne billene kommer gjerne til overmoden frukt og utflytende sevje.

Utbredelse

Slekten er utbredt i det østlige Afrika.
Präsidentendreieck

Präsidentendreieck (Presidenttrekanten) (også kalt Bundespräsidentendreieck (Forbundspresident-)) er en 20 dekar stor park langs elven Spree i ortsteilen Moabit i Berlin. Parkens offisielle navn er Park auf dem Bundespräsidenten-Dreieck og den ble etablert som offentlig park i 2001. Parken er avgrenset av foruten Spree, Lüneburger Strasse og Spreeweg. Navnet kommer av at tomten er formet som en trekant (tysk:Dreieck) og at den tidligere var park for Bundespräsidialamt, sekretariatet til Tysklands president. På motsatt side av elven mot vest ligger Schloss Bellevue, presidentens residens.
Ved Lutherbrücke grenser parken til området kalt Moabiter Werder.
West Riding of Yorkshire

West Riding of Yorkshire er en av de tre historiske delene av Yorkshire i England. Fra 1889 til 1974 var det et administrativt grevskap, offisielt kjent som County of York, West Riding. Stattholderområdet inkluderte da City of York, og ble kalt West Riding of the County of York, and the City and County of the City of York.
Området dekket omtrent det som har blitt West Yorkshire, South Yorkshire, Craven, Harrogate og Selby i North Yorkshire samt noen mindre deler av Lancashire, Stor-Manchester og East Riding of Yorkshire.

Gammel inndeling

West Riding hadde et areal på 7169 km² og strakk seg til Sheffield i sør til Sedbergh i nord, og fra Slaidburn i vest til Adlingfleet i øst.
Mens de fleste engelske grevskap ble inndelt i hundreds eller wapentakes var Yorkshire så stort at det først ble inndelt i thrydings, fra norrønt þriðing, «tredjedel». Dette ordet ble forvansket til riding. I tillegg til North, East og West Ridings var City of York, definert som området innenfor bymurene, en egen enhet. Hver thryding ble så delt inn i wapentakes.

Grevskapet

Grevskapet ble opprettet i 1889 gjennom Local Government Act 1888, og dekket det historiske området med unntak av noen større byområder som ble grevskapsdistrikter. Det var opprinnelig fire av disse: Bradford, Leeds, Halifax og Sheffield. City of York var et grevskapsdistrikt, men ble inkludert i stattholderområdet og i folketellingsområdet. Etterhvert ble det flere grevskapsdistrikter: Rotherham i 1902, Barnsley og Dewsbury i 1913, Wakefield i 1915 og Doncaster i 1927. De eksisterende grevskapsdistriktenes grenser ble også utvidet.
Fra 1898 var Wakefield administrasjonssenter for grevskapet, og dette ble tatt over av West Yorkshires grevskapsråd i 1974.
Pompeiansk stil

Stilen etter 1748

Den vitenskapelige og kunstneriske interessen for - og distinksjonen mellom - gresk og romersk antikk, ble styrket etter at utgravingene av romersk kunst i Pompeii startet i 1748 og etter at den første seriøse dokumentasjonene av klassisk gresk arkitektur ble publisert av både tyske, franske og engelske historikere mellom 1752 og 1764. Dette ble en viktig forutsetning klassisismen som med tiden avløste barokken og rokokkoen. I Norge finner man innslag av pompeiansk stil i klassisistiske stiler som Louis-seize og empire og i påfølgende periode preget av historisme.
To sentrale verk i Norge finner en i interiøret i Den daglige spisesal på Det kongelige slott, hvor slottsarkitekt Linstow valgte en pompejansk Decoration, i lett stil med livlige farger. Vegg- og takmaleriene ble utført av Peter Frederik Wergmann i 1841.
På Baroniet Rosendal ble det også innredet et pompeianske værelse, trolig i forbindelse med kronprins Carls besøk i 1856. Det pompeianske værelset har dekor og møbler i pompeiansk stil og gipsrelieffer av billehugger Bertel Thorvaldsen.
Moshi lufthavn

Moshi lufthavn (IATA: QSI, ICAO: HTMS) er en flyplass nordøst i Tanzania som betjener Moshi. Coastal Aviation benytter plassen til både rute- og charterflyvninger.
Zorion

Utseende

Små til middelsstore (ofte ca. 10 millimeter), spinkle, blanke, mørkfargede trebukker. Pronotum er mye lengre enn bredt. Dekkvingene er vanligvis smale, men kan være noe bredere, gjerne med gule flekker. Beina har sterkt fortykkede, klubbeformede lår.

Utbredelse

Slekten er endemisk for New Zealand.
VM i skiflyging 1985

Bakken

Velikanka hadde K-punkt 185 meter, og hadde før VM bakkerekord på 176 meter, satt av prøvehopper Klaus Ostwald (Øst-Tyskland) under VM i skiflyging 1979. Under mesterskapet i 1985 ble bakkerekorden og verdensrekorden forbedret tre ganger, sist til 191 meter av Matti Nykänen (Finland).
Long Stratton

Sognekirken

Long Stratton har to anglikanske kirker, St Mary og St Michael, foruten også en metodistisk kirke. Kirken St Mary er en sognekirke fra middelalderen og en av 124 eksisterende rundtårnkirker i Norfolk. Dets rundtårn er fra 1100-tallet og midtskip fra begynnelsen på 1300-tallet. Kirken ble omfattende ombygget på 1400-tallet da nye vinduer ble satt inn og en portal satt inn. På 1840-tallet ble restaurert. Den har et meget sjeldent eksempel på et kirkevaktmesters hjul (sexton's wheel). Hjulet kan ha vært benyttet for å bestemme datoen for begynnelsen på fasten for jomfru Marias dag. Dette er det ene av kun to eksemplarer i landet.
Arendal helselag

Arendal helselag ble stiftet i 1997. Foreningen var en lokalforening tilknyttet Nasjonalforeningen for folkehelsen. Helselaget arbeidet med tiltak for bedre helse og trivsel i nærmiljøet. Blant annet arrangerte de eldretreff, turer, kurs og temakvelder. De var også aktive i den årlige «Demensaksjonen». Helselaget ble oppløst i 2007.

Arkivet

Arkivet etter Arendal helselag befinner seg på Aust-Agder museum og arkiv i Arendal. Arkivet omfatter møtebøker, saksarkiv og regnskapsmateriale fra lagets virksomhetsperiode.
Nevrolingvistisk programmering

NLP-utdanning og trening

Sentralt for tilhengerne av NLP er deres forståelse av praksis og trening. Det finnes mange forskjellige NLP-skoler i Norge, samt enkelte treningsgrupper som ikke er forbundet med skoler.
For å bli NLP-Practitioner må man gjennomføre NLP-utdanning hos en NLP-trener eller Master Trainer. NLP-skolene kan ha trenere som er fra forskjellige sertifiseringsorganisasjoner. Organisasjonene setter krav til innhold i kursene NLP-Practitioner, NLP Master-Practitioner og NLP-Trener. Dette er for å tilstrebe omtrent lik standard for alle NLP-ere.

Historie

I NLPs tidlige historie rundt 1975 begynte Richard Bandler og lingvist John Grinder å lage modeller av teoriene og metodene til psykiaterne Fritz Perls, Virginia Satir og Milton Erickson. De utga også de første hovedverkene innenfor NLP. «Modellering» er det viktigste elementet i NLP og regnes som grunnpilar som resten av teknikkene er basert på, sammen med «20 grunnforutsetninger» som danner den etiske rammen.  
NLP har vært i endring siden 1975. I 1982 ble «tidslinjearbeid» utviklet parallelt av Steve Andreas og Connirea Andreas i Boulder Colorado, og av Robert Dilts.  
Robert Dilts er sentral i NLP-bevegelsen, og har skrevet flere bøker. Han har siden 1990 vært særlig opptatt av trosforestillinger og hvordan han antar at overbevisninger virker, og  har skrevet flere bøker om NLP, deriblant Changing Beliefs with NLP, Beliefs Pathway to Health and Well-Being og Sleight of Mouth fra 1999 som fokuserte spesielt på språk.
Etterhvert har NLP tatt så mange former og anvendelsesområder at det er vanskelig å gi noen nøyaktig beskrivelse av teknikken. Mangelen på vitenskapelig støtte for den påståtte effektiviteten av NLPs prosesser, prinsipper og utvalg av andre årsaker, har ført til at fagmiljøene i hovedsak konkluderer at NLP er en pseudovitenskap.
Boys (sang fra 1960)

The Beatles' versjon

The Beatles spilte «Boys» på deres konserter i 1961/1962/1963/1964, og var trommeslagerens vokale bidrag til konsertene. Pete Best sang den til Ringo Starr overtok i august 1962. Sistnevnte hadde også sunget den i gruppa Rory Storm and the Hurricanes. Da gruppen skulle spille inn de fleste sangene til sitt debutalbum 11. februar 1963, brukte de kun en tagning på å få «Boys» ferdig. Det nevnte debutalbum som het Please Please Me, ble utgitt 22. mars 1963 i Storbritannia. I USA ble «Boys» først utgitt 22. juli 1963 på Introducing The Beatles.
I 1977 kom konsertalbumet The Beatles at the Hollywood Bowl ut og inneholdt blant annet en fremførelse av «Boys» fra Los Angeles 23. august 1964.